ಹಂಟಿಂಗ್ಟನ್ ಕಾಯಿಲೆಯ ದೈಹಿಕ ಲಕ್ಷಣಗಳು ಸಾಮಾನ್ಯವಾಗಿ ೩೫ ಹಾಗೂ ೪೪ ವರ್ಷಗಳ ನಡುವೆ ಕಾಣಿಸಿಕೊಳ್ಳುತ್ತವೆ. ಆದರೆ ಅವು ಶೈಶವಾಸ್ಥೆಯಿಂದ ಯಾವ ಕಾಲಘಟ್ಟದಲ್ಲಾದರೂ ಕಾಣಿಸಿಕೊಳ್ಳಬಹುದು. ಅದರ ಪ್ರಾರಂಭಿಕ ಹಂತದಲ್ಲಿ ವ್ಯಕ್ತಿತ್ವದಲ್ಲಿ, ಗ್ರಹಿಕೆಯಲ್ಲಿ, ಅಥವಾ ದೈಹಿಕ ಕೌಶಲ್ಯದಲ್ಲಿ ಸಣ್ಣ ಪ್ರಮಾಣದ ಬದಲಾವಣೆ ಕಂಡುಬರುತ್ತವೆ. ಮೊಟ್ಟ ಮೊದಲ ಬಾರಿಗೆ ಬಹಿರಂಗವಾಗಿ ಗೋಚರಿಸುವುದೆಂದರೆ ಅದು ದೈಹಿಕ ಲಕ್ಷಣಗಳು. ಪ್ರಾಥಮಿಕ ಹಂತದಲ್ಲಿ ಗ್ರಹಿಕೆ ಹಾಗೂ ಮನಶಾಸ್ತ್ರೀಯ ಸಮಸ್ಯೆಗಳು ಬಹಿರಂಗವಾಗಿ ಗೋಚರಿಸುವ ಮಟ್ಟದಲ್ಲಿ ಕಂಡು ಬರುವುದಿಲ್ಲವಾದ್ದರಿಂದ ಅವೇನು ಅಷ್ಟು ಗಂಭೀರ ಪ್ರಮಾಣದ ಸಮಸ್ಯೆಗಳು ಎಂದು ಮೊದಲ ಬಾರಿಗೆ ಅನ್ನಿಸುವುದಿಲ್ಲ. ಹಂಟಿಗ್ಟನ್ ಕಾಯಿಲೆಯಿಂದ ಬಳಲುವ ಪ್ರತಿಯೊಬ್ಬ ವ್ಯಕ್ತಿಯೂ ಅಂತಿಮವಾಗಿ ಒಂದೇ ಬಗೆಯ ದೈಹಿಕ ಸಮಸ್ಯೆಗಳನ್ನು ಪ್ರದರ್ಶಿಸುತ್ತಾನಾದರೂ ಗ್ರಹಿಕೆ ಹಾಗೂ ಮನಶಾಸ್ತ್ರೀಯ ಲಕ್ಷಣಗಳು ವ್ಯಕ್ತಿಯಿಂದ ವ್ಯಕ್ತಿಗೆ ಭಿನ್ನವಾಗಿರುತ್ತವೆ. 

ಗಮನಾರ್ಹ ಪ್ರಾರಂಭಿಕ ದೈಹಿಕ ಲಕ್ಷಣಗಳು ಎಂದರೆ ಅಂಗಾಂಗಗಳ ಅನೈಚ್ಛಿಕ ಸೆಳೆತ, ಯಾದೃಚ್ಛಿಕ ಹಾಗೂ ಅನಿಯಂತ್ರಿತ ಚಲನೆಗಳು. ಇವುಗಳನ್ನು ವೈದ್ಯಕೀಯ ಪರಿಭಾಷೆಯಲ್ಲಿ ಕರಿಯಾ ಎಂದು ಗುರುತಿಸಲಾಗುತ್ತದೆ. ಪ್ರಾರಂಭದಲ್ಲಿ ಸಾಮಾನ್ಯ ಉದ್ವೇಗ, ಚಿಕ್ಕ ಅನುದ್ದೇಶಪೂರ್ವಕವಾಗಿ ಪ್ರಾರಂಭವಾದ ಅಥವಾ ಅಸಂಪೂರ್ಣ ಚಲನೆಗಳು, ಸಹಯೋಜನೆಯ ಕೊರತೆ, ಅಥವಾ ಕಣ್ಣುಗಳ ಅಸಹಜ ಚಲನೆಗಳಿಂದ ಕರಿಯಾ ರೋಗ ಲಕ್ಷಣಗಳನ್ನು ಗುರುತಿಸಲಾಗುತ್ತಿತ್ತು. ಈ ಸಣ್ಣ ಪ್ರಮಾಣದ ಅಸಹಜ ಚಲನೆಗಳು ಮುಂದಿನ ಮೂರು ವರ್ಷಗಳಲ್ಲಿ ದೈಹಿಕ ಅಪಸಾಮಾನ್ಯತೆಯನ್ನು ಸ್ಪಷ್ಟವಾಗಿ ವ್ಯಕ್ತಪಡಿಸುವ ಮಟ್ಟಕ್ಕೆ ಬೆಳೆಯುತ್ತವೆ. ಅನಾವಶ್ಯಕ ಸೆಡೆತ, ಅನೈಚ್ಛಿಕ ದೈಹಿಕ ಚಲನೆ ಅಥವಾ ಅಸಹಜ ದೈಹಿಕ ನಿಲುವು ಮುಂತಾದ ದೈಹಿಕ ಲಕ್ಷಣಗಳು ಕಾಯಿಲೆ ಬೆಳೆದಂತೆ ಸ್ಪಷ್ಟವಾಗಿ ಗೋಚರಿತೊಡಗುತ್ತವೆ. ಒಂದು ರೀತಿಯಲ್ಲಿ ದೈಹಿಕ ಚಲನೆಯನ್ನು ನಿರ್ಧರಿಸುವ ಮೆದುಳಿನ ಭಾಗದ ಮೇಲಾದ ಘಾಸಿಯ ಫಲಿತಾಂಶಗಳಾಗಿ ಈ ಅಸಹಜತೆಗಳನ್ನು ಗುರುತಿಸಬಹುದು. ಸ್ನಾಯುಗಳ ನಿಯಂತ್ರಣ ವ್ಯವಸ್ಥೆ ದುರಸ್ಥಿಯಾಗದ ಮಟ್ಟಕ್ಕೆ ಮನಶಾಸ್ತ್ರೀಯ ಚಲನಾ ವ್ಯವಸ್ಥೆಯ ಕಾರ್ಯಗಳು ಕ್ರಮೇಣ ಕುಂಠಿತಗೊಳ್ಳುತ್ತವೆ. ದೈಹಿಕ ನಿಸ್ತೇಜತೆ ಅಸಹಜ ಹಾವಭಾವ ಹಾಗೂ ಆಹಾರ ಜಗಿಯಲು, ನುಂಗಲು ಹಾಗೂ ಮಾತನಾಡಲು ಕಷ್ಟವಾಗುವುದು ಇದರ ಸಾಮಾನ್ಯ ಪರಿಣಾಮಗಳು ಎನ್ನಬಹುದು. ಆಹಾರ ನುಂಗುವುದರಲ್ಲಾಗುವ ಸಮಸ್ಯೆಯಿಂದಾಗಿ ದೇಹದ ತೂಕ ಅಪಾಯಕಾರಿ ಮಟ್ಟದಲ್ಲಿ ಕುಗ್ಗುವುದು ಹಾಗೂ ಅಪೌಷ್ಠಿಕತೆಗೆ ದಾರಿ ಮಾಡಿಕೊಡುವುದು. ನಿದ್ರಾಹೀನತೆ ಕೂಡ ಈ ಎಲ್ಲಾ ದೈಹಿಕ ಲಕ್ಷಣಗಳಲ್ಲಿ ಒಂದು. ಜುವೆನೈಲ್ ಎಚ್‌ಡಿಯಲ್ಲಿ ವಿಭಿನ್ನ ಬಗೆಯ ಲಕ್ಷಣಗಳನ್ನು ಕಾಣಬಹುದು. ಎಕೆಂದರೆ ಕಾಯಿಲೆ ತೀವ್ರಗತಿಯಲ್ಲಿ ಬೆಳೆಯುತ್ತದೆ ಹಾಗೂ ಕರಿಯಾ ಲಕ್ಷಣಗಳು ಚಿಕ್ಕದಾಗಿ ಕಾಣಿಸಿಕೊಳ್ಳುತ್ತವೆ. ಇದರಲ್ಲಿ ಸೆಡೆತ ತುಸು ಹೆಚ್ಚಿನ ಪ್ರಮಾಣದಲ್ಲಿ ಕಂಡು ಬರುತ್ತದೆ. ಈ ಬಗೆಯ ಎಚ್‌ಡಿಯಲ್ಲಿ ಮೂರ್ಛೆ ರೋಗ ಅತ್ಯಂತ ಸಾಮಾನ್ಯ ಲಕ್ಷಣವೆನ್ನಬಹುದು.
ಗ್ರಹಿಕಾ ಸಾಮರ್ಥ್ಯಗಳು ಕ್ರಮೇಣ ಮೊಟಕುಗೊಳ್ಳುತ್ತವೆ. ಯೋಜನೆ, ಗ್ರಹಿಕಾ ನಮ್ಯತೆ, ಅಮೂರ್ತ ಚಿಂತನೆ, ಸಂಗ್ರಹಣೆಯ ನಿರ್ವಹಿಸುವಿಕೆ, ಸೂಕ್ತ ಕ್ರಿಯೆಗಳನ್ನು ಪ್ರಾರಂಭಿಸುವಿಕೆ ಹಾಗೂ ಸೂಕ್ತವಲ್ಲದ ಕ್ರಿಯೆಗಳ ನಿಯಂತ್ರಣಗಳಂಥ ಕಾರ್ಯನಿರ್ವಾಹಕ ಕಾರ್ಯಗಳು ವಿಶೇಷವಾಗಿ ಬಾಧಿಸಲ್ಪಡುತ್ತವೆ. ಕಾಯಿಲೆ ಕೆರಳಿದಂತೆ ನೆನಪಿನ ಶಕ್ತಿಯ ಕೊರತೆ ಕಂಡುಬರತೊಡಗುತ್ತದೆ. ಪ್ರಾಸಂಗಿಕ ನೆನಪಿನ ಶಕ್ತಿ ಸಮಸ್ಯೆಗಳು, (ವ್ಯಕ್ತಿಯೊಬ್ಬನ ಜೀವನದ ಕುರಿತ ನೆನಪುಗಳು), ಕಾರ್ಯವಿಧಾನ ಸಂಬಂಧಿ ನೆನಪಿನ ಶಕ್ತಿ ಸಮಸ್ಯೆಗಳು(ಕ್ರಿಯೆಯಲ್ಲಿ ತೊಡಗಿಸಿಕೊಳ್ಳುವ ದೇಹದ ನೆನಪಿನ ಶಕ್ತಿ) ಹಾಗೂ ನೆನಪಿನ ಕಾರ್ಯಶೀಲತೆಯ ಕೊರತೆಗಳನ್ನು ಒಳಗೊಂಡಂತೆ ಅಲ್ಪಕಾಲಾವಧಿಯ ಮರೆಗುಳಿತನದಿಂದ ಹಿಡಿದು ದೀರ್ಘಕಾಲೀನ ಮರೆಗುಳಿತನದವರೆಗೆ ಮೇಲೆ ಹೇಳಿದ ದೌರ್ಬಲ್ಯಗಳು ಕಾಣಿಸಿಕೊಳ್ಳತೊಡಗುತ್ತವೆ. ದಿನ ಕಳೆದಂತೆ ಗ್ರಹಿಕೆಯ ಸಮಸ್ಯೆಗಳು ಉಲ್ಭಣಿಸುತ್ತವೆ. ಹಾಗೂ ಅಂತಿಮವಾಗಿ ಬುದ್ಧಿಮಾಂದ್ಯತೆಗೆ ದಾರಿ ಮಾಡಿಕೊಡುತ್ತವೆ. ಈ ಬಗೆಯ ನೆನಪಿನ ಶಕ್ತಿಯ ಕೊರತೆಗಳನ್ನು ಅಲ್ಝೇಮರ್ ಕಾಯಿಲೆಗಳಂಥ ಕಾರ್ಟಿಕಲ್ ಬುದ್ಧಿಮಾಂದ್ಯತೆಗಳಿಂದ ಪ್ರತ್ಯೇಕವಾಗಿ ಗುರುತಿಸಲು ’ಸಬ್‌ಕಾರ್ಟಿಕಲ್ ಡಿಮೆನ್ಷಿಯಾ ಸಿಂಡ್ರೋಮ್’ ಎಂಬ ಹೆಸರಿನಿಂದ ಗುರುತಿಸುತ್ತಾರೆ. 

ನ್ಯುರೋಮನಶಾಸ್ತ್ರೀಯ ತೋರುಗಾಣಿಕೆಯ ಸಂಗತಿಗಳು ಎಂದರೆ ಉದ್ವೇಗ, ಖಿನ್ನತೆ, ಭಾವನೆಗಳ ಅಭಿವ್ಯಕ್ತಿಯಲ್ಲಾಗುವ ಅಸಹಜತೆ, ವ್ಯಕ್ತಿ ಕೇಂದ್ರಿತ ಅಭಿವ್ಯಕ್ತಿ, ಆಕ್ರಮಣ ಮನೋಭಾವ ಹಾಗೂ ಅಂತರ್ನಿರ್ಬಂಧ ಮನೋವೃತ್ತಿ (ಕಂಪಲ್ಸಿವ್). ಈ ಅಂತರ್ನಿರ್ಬಂಧ ಮನೋವೃತ್ತಿ ನಂತರ ಮದ್ಯಪಾನ, ಜೂಜು ಹಾಗೂ ಅತೀವ ಲೈಂಗಿಕ ವಾಂಛೆಯಂತಹ ವ್ಯಸನಗಳನ್ನು ಇಮ್ಮಡಿಗೊಳಿಸುತ್ತದೆ.

ಇನ್ನಿತರ ವ್ಯಕ್ತಿಗಳ ನಕಾರಾತ್ಮಕ ಪ್ರತಿಕ್ರಿಯೆಗಳನ್ನೂ ಗ್ರಹಿಸಲಾಗದಂಥ ಸಮಸ್ಯೆಗಳು ಕಾಣಿಸಿಕೊಳ್ಳಬಹುದು. ಈ ಅಧ್ಯಯನಗಳು ಮುಂದುವರಿದಂತೆ ಚಾಲ್ತಿಯಲ್ಲಿರುವ ಈ ಎಲ್ಲಾ ಲಕ್ಷಣಗಳಲ್ಲಿ ಕೆಲವೊಂದು ವ್ಯತ್ಯಾಸಗಳು ಕಂಡುಬಂದಿವೆ. ಕೆಲವು ಅಧ್ಯಯನಗಳ ಪ್ರಕಾರ ಈ ಬಗೆಯ ಮನಶಾಸ್ತ್ರೀಯ ವೈಪರಿತ್ಯಗಳ ವ್ಯಾಪಕತೆಯ ಪ್ರಮಾಣ ಶೇ.೩೩ರಿಂದ ಶೇ.೭೬ ನಡುವೆ ಇದೆ ಎನ್ನಲಾಗಿದೆ. ಹಲವಾರು ಬಲಿಪಶುಗಳು ಹಾಗೂ ಅವರ ಕುಟುಂಬದವರ ಪಾಲಿಗೆ ಈ ಬಗೆಯ ಲಕ್ಷಣಗಳು ಕಾಯಿಲೆಯ ಯಾತನಾಮಯ ಸಂಗತಿಗಳಲ್ಲಿ ಒಂದು. ಇದು ಸಾಂಸ್ಥೀಕರಣಕ್ಕೆ ಅವಶ್ಯವಿರುವ ವಿವೇಚನೆಯನ್ನು, ದಿನನಿತ್ಯದ ನಡವಳಿಕೆ ಹಾಗೂ ಕ್ರಿಯೆಗಳನ್ನು ಬಾಧಿಸುತ್ತವೆ. ಈ ಸಂದರ್ಭದಲ್ಲಿ ಆತ್ಯಹತ್ಯಾ ಪ್ರವೃತ್ತಿ ಹಾಗೂ ಆತ್ಮಹತ್ಯಾ ಪ್ರಯತ್ನಗಳು ಸಹಜ ಹಾಗೂ ಸಾಮಾನ್ಯ.

ಪರಿವರ್ತಿತ ಹಂಟಿಗ್ಟಿನ್ ಇಡೀ ದೇಹದಾದ್ಯಂತ ವ್ಯಕ್ತಗೊಳ್ಳುತ್ತದೆ ಹಾಗೂ ಮೆದುಳಿನ ಹೊರಭಾಗದ ಅಭಿವ್ಯಕ್ತಿಯಿಂದಾಗಿ ಹೊರಮೈಯ ಜೀವಕೋಶಗಳಲ್ಲಿ ಕಂಡುಬರುವ ಪ್ರತ್ಯಕ್ಷ ಅಸಹಜತೆಗಳೊಂದಿಗೆ ಇದು ಗುರುತಿಸಿಕೊಳ್ಳುತ್ತದೆ. ಸ್ನಾಯು ಸವೆತ, ಹೃದಯ ವೈಫಲ್ಯ, ಗ್ಲುಕೋಸ್ ನಿಯಂತ್ರಣದಲ್ಲಿನ ಸಮಸ್ಯೆ, ದೇಹದ ತೂಕ ಕಡಿಮೆಯಾಗುವುದು, ಮೂಳೆಗಡಸು ರೋಗ ಹಾಗೂ ವೃಷಣ ಸವೆತಗಳೂ ಸೇರಿದಂತೆ ದೈಹಿಕ ಅಸಹಜತೆಗಳು ಕಂಡುಬರುತ್ತವೆ.

ವೈದ್ಯಕೀಯ
ತಳಿ ಆವರ್ತನೆ
ಎಚ್ ಟಿ ಟಿ ಕಾರ್ಯಚಟುವಟಿಕೆ
ಚಿಹ್ನೆಗಳು ಹಾಗು ರೋಗ ಲಕ್ಷಣಗಳು